भाशाएं दी उत्पत्ति बारै सभनें-शा पराना सिद्धान्त ‘दैवी उत्पत्ति सिद्धान्त’ ऐ। लोकें दा विश्वास रेहा ऐ जे संसार ते संसारी चीजें दी रचना करने आह्‌ला ईश्वर ऐ। हर चीज़ा दे निर्माण दे कन्नै-कन्नै उस ईश्वर ने भाशा दा निर्माण बी कीता। लगभग हर प्राचीन भाशा दे बारै आखेआ जंदा ऐ जे उसी ईश्वर ने सिरजेआ ऐ। संस्कृत भाशा गी ‘देव-भाशा’ आखने दे पिच्छें, हिब्रू भाशा (जिस च इसाइयें दी धर्म पुस्तक Old Testament लखोई दी ऐ।) गी सभनें भाशाएं दी जननी आखने दे पिच्छें ते पालि भाशा (जिस च बुद्ध ते महावीर उपदेश दित्ते हे) गी आदि-भाशा आखने दे पिच्छें बी इ’यै तर्क न। मुस्लमान लोक अपने धर्मग्रैंथ ‘क़ुरान’ गी आदिग्रैंथ ते इसदी भाशा गी ख़ुदा दा कलाम बी इस्सै करी आखदे न। जर्मन दे लोक अपनी भाशा जर्मनी गी ‘देव-भाशा’ आखदे न।